wickkiey/tamil-wikipedia-markdown huggingface dataset:
# சொர்ணத்தம்மாள்



**சொர்ணத்தம்மாள்** (*Sornathammal*) (1916 -2007) தமிழ் நாட்டைச் சேர்ந்த இந்திய சுதந்திரப் போராட்ட வீராங்கனை மற்றும் சமூக சீர்திருத்தவாதி ஆவார். இந்திய விடுதலைப் போராட்டதில் இவர் கலந்துக்கொண்டார்.  
## ஆரம்பகால வாழ்க்கை மற்றும் குடும்பம்
1916 ஆம் ஆண்டு சென்னை மாகாணத்திற்கு உட்பட்ட மதுரையில் பிறந்தார். கடச்சனேந்தலில் வசித்து வந்த இவர் இந்திய விடுதலைப் போராட்டத்தில் தீவிரமாக பங்கேற்றார்.  

## சுதந்திரப் போராட்டத்திற்கான பங்களிப்புகள்
1939 ஆம் ஆண்டு மதுரை மீனாட்சியம்மன் கோவிலுக்குள் பட்டியல் வகுப்பினரை அனுமதிக்க வேண்டி நடைபெற்ற போராட்டத்திற்கு இவர் தலைமை தாங்கினார்.  

அக்டோபர் -2- 1942 ஆம் ஆண்டு நடைபெற்ற வெள்ளையனே வெளியேறு இயக்கத்தின் போது இவர் லட்சுமி பாய் அம்மாளுடன் சேர்ந்து மதுரையில் ஒரு பெண்கள் பேரணியை ஏற்பாடு செய்தார். இந்தப் பேரணியில் பங்கேற்றவர்களால் வெள்ளையனே வெளியேறு என்று முழக்கமிடப்பட்டது. பேரணியில் பங்கேற்றவர்கள் காவல்துறையினரால் கைதுசெய்யப்பட்டதோடு மட்டுமல்லாமல் கடுமையாக தாக்கப்பட்டனர். எதிர்காலத்தில் இது போன்ற போராட்டங்களில் ஈடுபட மாட்டோம், என்று ஒப்புக் கொண்டு கையெழுத்திடும்படி வலியுறுத்தப்பட்டனர். அவர்கள் கையெழுத்திட மறுத்ததனால் இரவில் அழகர்கோவில் அருகே அவர்களின் ஆடைகள் களையப்பட்டு கைவிடப்பட்டனர். இருந்தபோதிலும் இவர் தொடர்ந்து தேசியவாத நடவடிக்கைகளில் பங்கேற்றார்.  

பின்னர் 1942 ஆம் ஆண்டு தனிநபர் சத்தியாக்கிரகப் போராட்டத்தில் பங்கு பெற்றதனால் மூன்று மாதங்கள் சிறையில் அடைக்கப்பட்டார். சிறைவாசத்தின் போது காந்திய கொள்கைகளான தன்னம்பிக்கை மற்றும் அகிம்சை எதிர்ப்பு மீதான தனது உறுதிப்பாட்டை பிரதிபலிக்கும் வகையில் காதிநூற்புத் தொழிலில் ஈடுபட்டார்.  

## இறப்பு
சொர்ணத்தம்மாள் 2007 ஆம் ஆண்டு காலமானார்.
# சினேகுல்கா தெட்டோனி



**சினேகுல்கா தெட்டோனி** (*Snegulka Detoni*) என்பவர் சுலோவேனிய நாட்டைச் சேர்ந்த ஓர் இயற்பியலாளர் மற்றும் வேதியியலாளர் ஆவார். 1921 ஆம் ஆண்டு மே மாதம் 22 ஆம் தேதியன்று இவர் பிறந்தார். ஐதரசன் பிணைப்பு குறித்த ஆராய்ச்சிக்காக அறியப்பட்டார். சுலோவேனியா நாட்டில் அறிவியல் மற்றும் தொழில்நுட்ப சாதனைகளுக்காக அளிக்கப்படும் விருதான போரிசு கிட்ரிக் விருது 1961 ஆம் ஆண்டு இவருக்கு வழங்கப்பட்டது. உலுப்லியானா பல்கலைக்கழகத்தின் இயற்பியல் துறையில் இத்தகைய விருது பெற்ற முதல் பெண் ஆராய்ச்சியாளர் சினேகுல்கா தெட்டோனியாவார்.  

## விருது
ஐதரசன் பிணைப்பு குறித்த ஆராய்ச்சியில் சினேகுல்கா தெட்டோனியின் பணிக்காக இராபர்ட் பிளிங்குடன் சேர்ந்து இவருக்கு 1961 ஆம் ஆண்டு போரிசு கிட்ரிக் பரிசு வழங்கப்பட்டது.  
## இறப்பு
2016 ஆம் ஆண்டு சனவரி மாதம் 14 ஆம் தேதியன்று சினேகுல்கா தெட்டோனி இறந்தார்.
# அஞ்சுவான் மையோடிசு



**அஞ்சுவான் மையோடிசு** (Anjouan myotis) என்பது வெசுபர் வெளவால்களின் ஒரு சிற்றினமாகும். இது கொமொரோசில் மட்டுமே காணப்படுகிறது.  

## வகைப்பாட்டியலும் சொற்பிறப்பியலும்
1960ஆம் ஆண்டில் பிரெஞ்சு விலங்கியல் நிபுணர் ஜீன் டோர்சுட் என்பவரால் இது ஒரு புதிய சிற்றினமாக விவரிக்கப்பட்டது. 1886ஆம் ஆண்டில் லியோன் அம்ப்லோட் சேகரித்த மாதிரிகளின் அடிப்படையில் டோர்சுட் இந்த சிற்றினத்தை விவரித்தார். இது மாறுபட்ட வகையில் மலகாசி சுட்டி-காது வெளவாலின் துணையினமாகக் கருதப்படுகிறது. இருப்பினும், 1995 மற்றும் 2005ஆம் ஆண்டுகளில், இது தனிச்சிற்றினமாக வெளியிடப்பட்டது. "அஞ்சோவானென்சிசு" என்ற சிற்றினத்தின் பெயர் "அஞ்சோவானைச் சேர்ந்தது" என்று பொருள்படும்- இது மாதிரி சேகரிக்கப்பட்ட தீவின் பெயரிலிருந்து பெறப்பட்டது.  

## பரவல்
இது கொமொரோசின் அஞ்சுவான் தீவில் மட்டுமே காணப்படுகிறது. 2006ஆம் ஆண்டில் கவனிக்கப்பட்ட நபர் "பெரிதும் தொந்தரவு செய்யப்பட்ட காடு" மற்றும் விவசாய நிலங்களால் சூழப்பட்ட ஒரு சுரங்கப்பாதை வழியாக பறந்து செல்வது பிடிக்கப்பட்டது.  

## பாதுகாப்பு
2019ஆம் ஆண்டு நிலவரப்படி, இது பன்னாட்டு இயற்கை பாதுகாப்புச் சங்கத்தின் செம்பட்டியலில் தரவுகள் போதாது இனமாக மதிப்பிடப்பட்டுள்ளது. இது அரிதாகவே கவனிக்கப்படும் இனமாகும். 2006ஆம் ஆண்டில் பிடிபட்ட ஒர் மாதிரி மூலம் 120 ஆண்டுகளுக்கும் மேலாக இந்த சிற்றினத்தின் ஆவணப்படுத்தலைக் குறிக்கிறது.
# பீட்டர் மையோடிசு



**பீட்டர் மையோடிசு** அல்லது சிறிய கருப்பு மையோடிசு (*மையோடிசு அட்டெர்*) என்பது பூச்சிகளை உண்ணக்கூடிய வெளவால்களின் சிற்றினமாகும். இது இந்தோனேசியா, மலேசியா, தாய்லாந்து, வியட்நாம், பிலிப்பீன்சு ஆகிய நாடுகளில் காணப்படுகிறது. இவற்றின் பரவல் குறித்த தகவல்கள் நிச்சயமற்றது. ஏனெனில் மற்ற சில *மையோடிசு* சிற்றினங்களிலிருந்து வேறுபடுத்துவது கடினம். இது முதன்மையாக வெப்பமண்டல ஈரமான தாழ்நிலக் காடுகள், இரண்டாம் நிலை காடு, விவசாயப் பகுதிகள், கிராமங்கள் உள்ளிட்ட பல்வேறு வாழ்விடங்களுக்கு ஏற்றதாகத் தோன்றுகிறது.
# மண்ணின் ஈரப்பத அளவுகள்



**மண்ணின் ஈரப்பத அளவுகள்** (*Soil moisture levels*) தாவரங்களின் வளர்ச்சியைப் பாதிக்கின்றன. மண்ணில் தங்கியிருக்கும் நீரின் அளவே மண் ஈரப்பதம் ஆகும். தாவர வளர்ச்சி, நீர்ப்பாசனம், மண் ஆரோக்கியம் போன்றவற்றுக்கு மண் ஈரப்பதம் மிக முக்கியமானதாகும். புவியீர்ப்பு நீர் மண்ணில் உள்ள பெரிய துளைகள் வழியாக பாய்ந்து வடிகட்டப்படுகிறது.  

ஈர்ப்பு விசை நீர் தாவரங்களுக்கு தற்காலிகமாக 24 முதல் 48 மணி நேரம் வரை மட்டுமே கிடைக்கும்.  

மண்ணில் நீர் எவ்வளவு உள்ளது என்பதைப் பொறுத்து மண்ணின் ஈரப்பத நிலைகளைப் பின்வருமாறு பிரிக்கலாம்.  

- மழை அதிகமாக பெய்யும் போது அல்லது அதிக பாசனம் செய்தபோது மண் முழுவதும் தண்ணீரால் நிரம்பி இருக்கும் ஈரப்பதம். இந்நிலையில் காற்றுக்கு இடமிருக்காது.
- கூடுதல் தண்ணீர் வடிந்துபோன பின்னர், மண் இயல்பாக தக்கவைக்கும் ஈரப்பதம். தாவரங்களுக்கு இதுவே மிகவும் நல்ல நிலை. வேர்களால் சுலபமாக நீரை உறிஞ்ச இயலும்.
- மண் இயல்பாக தக்கவைக்கும் ஈரப்பதத்திற்கும் கிட்டத்தட்ட உலர்ந்த மண்ணுக்கும் இடைப்பட்ட ஓர் ஈரப்பதம். இந்நிலை தாவர வளர்ச்சிக்கு தேவையான முக்கிய ஈரப்பதம் ஆகும்.
- உலர் மண். தாவரங்கள் நீரை எடுத்துக்கொள்ள முடியாத குறைந்த ஈரப்பத நிலை. இந்நிலையில் தாவரங்கள் வாடத் தொடங்கும்.
- நீரிலி மண். நீருக்குப் பதிலாக காற்றே நிரம்பி இருக்கும். இந்நிலை தாவரங்கள் உயிர்வாழ முடியாத நிலையாகும்.

## மண் ஈரப்பத அளவின் முக்கியத்துவம்
- சரியான நீர்ப்பாசனத்தை திட்டமிட உதவும்.
- தாவர நோய்களைத் தடுக்க உதவும்.
- பயிர் விளைச்சலை அதிகரிக்க உதவும்.
- வறட்சியை கணிக்க உதவும்.
- நீர் வீணாவதை தடுக்க உதவும்.
# குருங்குளம் மேல்பாதி



**குருங்குளம் மேல்பாதி** (*Kurungulam Melpathi*) என்பது இந்தியாவில் தமிழ்நாடு மாநிலத்தில் தஞ்சாவூர் மாவட்டத்தில் தஞ்சாவூர் வட்டத்தில் உள்ள ஒரு கிராமமாகும்.  

## மக்கள்தொகை
2011 மக்கள்தொகை கணக்கெடுப்பின்படி, குருங்குளம் மேல்பாதியின் மொத்த மக்கள்தொகை 4,430 ஆகும். இதில் 2273 பேர் ஆண்கள், 2157 பேர் பெண்கள் ஆவர். பாலின விகிதம் 948ஆக இருந்தது. கல்வியறிவு விகிதம் 71.74ஆக இருந்தது.
# உயிரிமருத்துவ தன்னாள்வியல்

**உயிரிமருத்துவ தன்னாள்வியல்** (*Biomedical cybernetics*) என்பது உயிரினங்களில் சமிக்ஞை செயலாக்கம், முடிவெடுத்தல் மற்றும் கட்டுப்பாட்டு கட்டமைப்புகளை ஆராயும் ஓர் அறிவியல் துறையாகும். இந்த ஆராய்ச்சித் துறையின் பயன்பாடுகள் உயிரியல், சூழலியல் மற்றும் சுகாதார அறிவியல் ஆகியவற்றில் உள்ளன. உடல் எப்படி தகவல்களை பரிமாறி, தன்னை கட்டுப்படுத்தி, சமநிலையை பேணுகிறது என்பதை இத்துறை முக்கியமாக ஆய்வு செய்கிறது.  

தன்னாள்வியல் என்பது கட்டுப்பாடு, தகவல் பரிமாற்றம் மற்றும் பின்னூட்டம் ஆகியனவற்றைப் பற்றிய ஓர் அறிவியல் துறையாகும். உயிரியலிலும் மருத்துவத்திலும் இதைப் பயன்படுத்தும் போது உயிரிமருத்துவ தன்னாள்வியல் துறை உருவாகிறது.  

## புலங்கள்
- உயிரியல் தன்னாள்வியல்
- மருத்துவத் தன்னாள்வியல்

## முறைகள்
- இணைப்புவாதம்- மனித மன செயல்முறைகள் மற்றும் அறிவாற்றல் பற்றிய ஆய்வுக்கான ஒரு அணுகுமுறை.
- முடிவுக் கோட்பாடு- பகுத்தறிவுத் தேர்வுக் கோட்பாடுஎன்றும் கூறலாம். நிகழ்தகவு, பொருளாதாரம் மற்றும் பகுப்பாய்வு தத்துவத்தின் ஒரு கிளையாகும், இது நிச்சயமற்ற நிலையில் தனிநபர்கள் எவ்வாறு பகுத்தறிவுடன் நடந்துகொள்வார்கள் என்பதை மாதிரியாகக் காட்ட எதிர்பார்க்கப்படும் பயன்பாடு மற்றும் நிகழ்தகவைப் பயன்படுத்துகிறது.
- தகவல் கோட்பாடு-தகவல் கோட்பாடு என்பது தகவலின் அளவீடு, சேமிப்பு மற்றும் தொடர்பு பற்றிய கணித ஆய்வு ஆகும்.
- அமைப்பு உயிரியல்- சிக்கலான உயிரியல் அமைப்புகளின் கணக்கீட்டு மற்றும் கணித பகுப்பாய்வு மற்றும் மாதிரியாக்கம் ஆகும். இது உயிரியல் சார்ந்த ஓர் இடைநிலை ஆய்வுத் துறையாகும். உயிரியல் அமைப்புகளுக்குள் சிக்கலான தொடர்புகளில் இத்துறை கவனம் செலுத்துகிறது.
- அமைப்புகள் கோட்பாடு- அமைப்புகளைப் பற்றிய துறைகளுக்கு இடையிலான ஆய்வு. அதாவது இயற்கையானதாகவோ அல்லது செயற்கையாகவோ இருக்கக்கூடிய ஒன்றோடொன்று தொடர்புடைய, ஒன்றுக்கொன்று சார்ந்த கூறுகளின் ஒருங்கிணைந்த குழுக்கள் இங்கு ஆராயப்படும்.
# மடிகை


**மடிகை** (*Madigai*) என்பது இந்தியாவின் தமிழ்நாடு மாநிலத்தில் அமைந்துள்ள தஞ்சாவூர் மாவட்டத்தில் உள்ள தஞ்சாவூர் வட்டத்தில் உள்ள ஒரு கிராமம் ஆகும்.  

பின்வரும் கிராமங்கள் மடிகையைச் சுற்றியுள்ளன.  
கண்டிதம்பட்டு, சூரக்கோட்டை, குளிச்சப்பட்டு, வளமிரன்கோட்டை, காட்டூர் புதூர், குள்ளங்கரை, கொல்லங்கரை, வல்லுண்டன்பட்டு, இனாத்துக்கன்பட்டி, நாஞ்சிக்கோட்டை, வல்லுண்டன்பட்டு, திருக்கானூர்பட்டி.  

## மக்கள்தொகை
2011 மக்கள்தொகை கணக்கெடுப்பின்படி, மடிகையில் 1045 ஆண்கள் மற்றும் 1095 பெண்கள் என மொத்தம் 2,140 பேர் இருந்தனர். மடிகையின் பாலின விகிதம் 1047 ஆகவும் எழுத்தறிவு விகிதம் 73.64% ஆகவும் இருந்தது.
# வினைல் சல்போன்



**வினைல் சல்போன்** (*Vinyl sulfone*) என்பது C<sub>4</sub>H<sub>6</sub>O<sub>2</sub>S என்ற மூலக்கூற்று வாய்ப்பாட்டால் விவரிக்கப்படும் ஒரு கரிமச் சேர்மமாகும். O<sub>2</sub>S(CH=CH<sub>2</sub>)<sub>2</sub> என்ற கட்டமைப்பு வாய்ப்பாட்டாலும் இதை அடையாளப்படுத்தலாம். இம்மூலக்கூறில் ஒரு சல்போனுடன் பிணைக்கப்பட்ட இரண்டு வினைல் குழுக்கள் காணப்படும். O<sub>2</sub>S(CH=CH<sub>2</sub>)R என்ற பொது வாய்ப்பாட்டு வகையைச் சேர்ந்த பல வினைல் சல்போன்களின் தாயாக வினைல் சல்போன் கருதப்படுகிறது. பல வினைல் சல்போன்கள் அறியப்படுகின்றன.  

## வினைல் சல்போன்கள்
பீனைல் வினைல் சல்போன், மெத்தில் வினைல் சல்போன் மற்றும் எத்தில் வினைல் சல்போன் ஆகியவை எடுத்துக்காட்டுகளாகும்.  

## தயாரிப்பு
இருவினைல் சல்போன், ஈரசிட்டேட்டு பிசு(2-ஐதராக்சியெத்தில்) சல்பைடில் இருந்து தயாரிக்கப்படுகிறது. இந்த ஈரெசுத்தரை ஐதரசன் பெராக்சைடுடன் சேர்த்து ஆக்சிசனேற்றம் செய்வதன் மூலம் சல்போன் கிடைக்கிறது. பின்னர் சல்போன் உயர்வெப்பநிலை சிதைவுக்கு உட்படுத்தப்பட்டு இரண்டு சமமான அசிட்டிக் அமிலத்தை நீக்குகிறது.  

:(AcOCH<sub>2</sub>CH<sub>2</sub>)<sub>2</sub>SO<sub>2</sub> → (CH<sub>2</sub>=CH)<sub>2</sub>SO<sub>2</sub> + 2 HOAc (Ac = அசிட்டைல்)  

மற்ற வினைல் சல்போன்கள் வினைல் சல்போனைப் போலவே தயாரிக்கப்படுகின்றன, அதாவது சல்பைடின் H<sub>2</sub>O<sub>2</sub>-ஆக்சிசனேற்றம் மூலம் தயாரிக்கப்படுகின்றன.  

## வினைகள் மற்றும் பயன்கள்
வினைல் சல்போன்கள் டையீனோபைல்கள் ஆகும். வினைல் சல்போனுடன் வளையக்கூட்டு வினையைத் தொடர்ந்து, துத்தநாகத்துடன் குறைப்பு வினை மூலம் பீனைல்சல்போனைல் குழுவை அகற்றலாம்.  

வினைல் சல்போன்கள் மைக்கேல் ஏற்பிகள் ஆகும். வினைல் சல்போன்கள் சிசுட்டின் எச்சங்கள் போன்ற தையோல்களைச் சேர்க்கின்றன. வினைல் சல்போன் சாயங்களில் இவற்றின் முக்கிய தொழில்துறை பயன்பாட்டிற்கும் இதே வினைத்திறன் தன்மையே காரணமாகும்..  

ஓலிபீன் இரட்டை இடப்பெயர்வு வினைகளின் ஒரு பகுதியாக ருத்தேனியம் வேதியியலில் பீனைல் வினைல் சல்போன் பயன்படுத்தப்பட்டுள்ளது.  

வினைல் சல்போன் புரத சுத்திகரிப்புக்குப் பயன்படுகிறது. குறிப்பாக மெர்காப்டோ எத்தனாலுடன் இணைக்கப்படும்போது இது பயனாகிறது.  

## வர்த்தகப் பயன்பாடு
வினைல் சல்போன் ஒரு மெல்லுடலிக்கொல்லி பூச்சிக்கொல்லியாகப் பயன்படுகிறது.  

## பாதுகாப்பு
இதே போன்ற சேர்மங்களைப் போலவே, வினைல் சல்போனும் ஒரு கண்ணீர் வரவழைக்கும் மற்றும் சரும எரிச்சலூட்டும் பொருளாகும். இதன் குறைந்த நிலையற்ற தன்மை காரணமாக இந்த பண்புகள் ஓரளவு குறைக்கப்படுகின்றன.
# அன்னல்லூர்



**அன்னல்லூர்***(Annallur)* என்பது இந்தியாவின் தென் மாநிலமான கேரள மாநிலத்தின் திருச்சூர் மாவட்டத்தில் அமைந்துள்ள ஒரு கிராமம் ஆகும். இது திருச்சூர் நகராட்சியிலிருந்து சுமார் 33 கிலோமீட்டர் (20 மைல்) தொலைவிலும் இரிஞ்சாலாகுடாவின் துணை மாவட்ட தலைமையகத்திலிருந்து 18 கிலோ மீட்டர் (11 மைல்) தொலைவிலும் அமைந்துள்ளது. இந்த கிராமம் மாலா கிராம ஊராட்சியின் ஒரு பகுதியாகும். இது விவசாய நடவடிக்கைகளுக்கு பெயர் பெற்றது மற்றும் சில சிறு தொழில்களையும் கொண்டுள்ளது.  
## புவியியல்
அன்னல்லூர் 10.295520°N 76.3038200°E என்ற புவியியல் ஆள்கூறுகளில் அமைந்துள்ளது. கடல் மட்டத்திலிருந்த சராசரியாக 7 மீட்டர் (23அடி) உயரத்தில் உள்ளது. அருகிலுள்ள நகரமான சாலக்குடியிலிருந்து 6 கிலோமீட்டர் (4மைல்) தொலைவில் அன்னல்லூர் உள்ளது. இந்த கிராமம் முக்கிய நகரமான திருச்சூரிலிருந்து கமார் 37 கிலோ மீட்டர் (23 மைல் தொலைவில் உள்ளது.  

## போக்குவரத்து
அன்னல்லூரை சாலை, இரயில் மற்றும் விமானம் மூலம் எளிதல் அடையலாம். அருகிலுள்ள விமான நிலையம் கொச்சின் பன்னாட்டு விமான நிலையம் ஆகும். இது சுமார் 26 கிலோ மீட்டர் (16மைல்) தொலைவில் உள்ளது. அருகிலுள்ள இரயில் நிலையம் சாலக்குடி ஆகும். இது சுமார் 4 கிலோ (2 மைல்) தொலைவில் உள்ளது. இந்த கிராமம் சாலை வழியாக நன்கு இணைக்கப்பட்டுள்ளது. மேலும் அருகிலுள்ள கேரள மாநில சாலை போக்குவரத்துக் கழகத்தின் பேருந்துகள் இப்பகுதிக்கு இயக்கப்படுகின்றன. மேலும் இக்கிராமம் சாலக்குடிக்கு சுமார் 5 கிலோமீட்டர் (3 மைல்) தொலைவில் அமைந்துள்ளது.  

## மக்கள் தொகை
2001 ஆம் ஆண்டு இந்திய மக்கள் தொகைகை கணக்கெடுப்பின் படி இக்கிராமத்தின் மொத்த கிராமத்தின் மக்கள்தொகை 6254 ஆக இருந்தது. அதில் 3050 ஆண்கள் மற்றும் 3204 பெண்கள் இருந்தனர்.
# வித்யா சங்கர்



**வித்யா சங்கர்** (*Vidya Shankar*, 28 திசம்பர் 1919—29 சூன் 2010) என்பவர் ஒரு புகழ்பெற்ற இந்திய இசையியலாளர், கல்வியாளர்,*வீணை* இசைக்கலைஞர் ஆவார். இசைக் கலைஞர்களுக்கான மிக உயர்ந்த இந்திய விருதான சங்கீத நாடக அகாடமி விருதைப் பெற்றவர்.  

## தொழில்
வித்யா உயர்நிலைப் பள்ளி வரை வீட்டிலேயே கல்வி பயின்றார். இவருக்குப் பிடித்த பாடமான கணிதத்தில் திறமையானவராக இருந்ததால், அந்தத் துறையில் பட்டம் பெற விரும்பினார். ஆனால் "பெண்ணுக்கு கல்லூரியில் அது மிகவும் கடினமான பாடமாக இருக்கும் என்று உணர்ந்த அவரது தந்தை அதை நிராகரித்தார். அதற்கு பதிலாக அவர் என்னை இசையை எடுக்கச் செய்தார்". ஆசிரியர் பயிற்சிப் படிப்பை முடித்த பிறகு, இவர் கலா நிலையம், சில்ரன் கார்டன் பள்ளி, சென்னையில் உள்ள கலாக்ஷேத்ரா அறக்கட்டளையில் கணிதம் கற்பித்தார். பின்னர் மத்திய கர்நாடக இசைக் கல்லூரியில் சமசுகிருதம் மற்றும் இசையியல் ஆசிரியராக இருந்தார். இவர் பாரி & கோ நிறுவனத்தின் நிர்வாகியான வி. எஸ். ஐயரை மணந்தார்.
# இரும்புத்தலை


**இரும்புத்தலை** (*Irumbuthalai*) என்பது இந்தியாவின் தமிழ்நாடு மாநிலத்தில் அமைந்துள்ள தஞ்சாவூர் மாவட்டத்தில் உள்ள அம்மாப்பேட்டை ஊராட்சி ஒன்றியத்தில் உள்ள ஒரு கிராமம் ஆகும். இரும்புத்தலைக் கிராமத்தில் வரலாற்றுச் சிறப்புமிக்க திரிலோகநாதர் கோயிலும் மாரியம்மன் கோயிலும் அமைந்துள்ளது. இது கிராம ஊராட்சி மன்றமாகவும் செயல்படுகிறது.  

## அமைவிடம்
இரும்புத்தலை கிராமம், கும்பகோணம்-பாபநாசம் சாலையில், திருக்கருகாவூருக்கு அருகில் அமைந்துள்ளது.  

## மக்கள்தொகை
2011 மக்கள்தொகை கணக்கெடுப்பின்படி, இரும்புத்தலை கிராமத்தில் 1234 ஆண்கள் மற்றும் 1238 பெண்கள் என மொத்தம் 2,472 பேர் இருந்தனர்.
# பர்காசைட்டு



**பர்காசைட்டு** (*Pargasite*) என்பது NaCa<sub>2</sub>(Mg<sub>4</sub>Al)(Si<sub>6</sub>Al<sub>2</sub>)O<sub>22</sub>(OH)<sub>2</sub> என்ற மூலக்கூற்று வாய்ப்பாட்டால் விவரிக்கப்படும் ஒரு கனிமம் ஆகும். பர்காசிட்டிக் ஆர்ன்பிளெண்டே என்ற பெயராலும் இக்கனிமம் அறியப்படுகிறது. ஆம்பிபோல் குழுவில் ஓர் இனோசிலிக்கேட்டு அணைவாக இது வகைப்படுத்தப்படுகிறது.  

முதன்முதலில் 1814 ஆம் ஆண்டு பின்லாந்தின் பர்காசு நகரத்தில் கண்டுபிடிக்கப்பட்டு விவரிக்கப்பட்டது. மேலும் கிடைத்த அந்தப் பகுதியின் நினைவாகப் பெயரிடப்பட்டது. என்ற குறியீட்டால் அடையாளப்படுத்துகிறது.  

புவியின் மையப் பகுதிக்கு மேலே உள்ள பாறைகளால் ஆன பகுதியான மேல்மட்ட மூடகத்தில் உள்ள முக்கிய நீர் சேமிப்பு தளம் பர்காசைட்டு ஆகும். இருப்பினும், 90 கிமீ (56 மைல்) தொலைவுக்கும் அதிகமான ஆழத்தில் இது நிலையற்றதாகிவிடும். நீர் சேமிப்பு திறனிலும் மேல் மூடகத்தின் எல்ரோசோலைட்டு எரிமலையின் திட வெப்பநிலையில் குறிப்பிடத்தக்க விளைவுகளை இது ஏற்படுத்துகிறது.  

பர்காசைட்டு ஓர் இரத்தினக் கல்லாகப் பயன்படுத்தப்படுகிறது.
# செந்தலைவாயல்


**செந்தலைவாயல்** (*Senthalaivayal*) என்பது இந்தியாவின் தமிழ்நாடு மாநிலத்தில் அமைந்துள்ள தஞ்சாவூர் மாவட்டத்தில் உள்ள சேதுபாவா சத்திரம் வட்டத்தில் உள்ள ஒரு கிராமம் ஆகும். இது தஞ்சாவூர் மாவட்டத் தலைமையகத்திலிருந்து தெற்கே 79 கிமீ தொலைவில் அமைந்துள்ளது. சேதுபாவச்சத்திரத்திலிருந்து 10 கி.மீ. தொலைவிலும் மாநிலத் தலைநகர் சென்னையிலிருந்து 394 கி.மீ. தொலைவிலும் கிழக்கு கடற்கரைச் சாலையில் அமைந்துள்ளது.  

## மக்கள்தொகை
2011 மக்கள்தொகை கணக்கெடுப்பின்படி, செந்தலைவாயல் கிராமத்தில் 946 ஆண்கள் மற்றும் 987 பெண்கள் என மொத்தம் 1,933 பேர் இருந்தனர். செந்தலைவாயலில் பாலின விகிதம் 1043 ஆகவும் எழுத்தறிவு விகிதம் 62.55% ஆகவும் இருந்தது.  

## அருகிலுள்ள கிராமங்கள்
செந்தலைவாயல் கிராமத்திற்கு அருகிலுள்ள கிராமங்களாக, பனங்குளம் முதுகாடு விளாங்குளம், அடைக்கத்தேவன், வில்லுனிவயல், சோலைக்காடு, ஆவிதயனிக்கோட்டை, திருவத்தேவன், குப்பத்தேவன், கோமங்கலம், விட்டம்பட்டி,  
உள்ளிட்டவை உள்ளன.
# விசுணம்பேட்டை



**விசுணம்பேட்டை** (*Vishnampettai*) என்பது இந்தியாவின் தமிழ்நாடு மாநிலத்தில் அமைந்துள்ள தஞ்சாவூர் மாவட்டத்தில் உள்ள பூதலூர் ஊராட்சி ஒன்றியத்தில் உள்ள ஒரு கிராமம் ஆகும்.  

## புவியியல்
விசுணம்பேட்டை கிராமம் காவிரி, குடமுருட்டி, கொள்ளிடம் ஆறுகள் ஓடும் பகுதியில் அமைந்துள்ளது. விசுணம்பேட்டையின் மொத்த புவியியல் பரப்பளவு 607.52 எக்டேர் ஆகும்.  

## மக்கள்தொகை
2011 மக்கள்தொகை கணக்கெடுப்பின்படி, விசுணம்பேட்டை கிராமத்தில் 1314 ஆண்கள் மற்றும் 1341 பெண்கள் என மொத்தம் 2655 பேர் இருந்தனர். விசுணம்பேட்டையின் பாலின விகிதம் 1047 ஆகவும் எழுத்தறிவு விகிதம் 73.12% ஆகவும் இருந்தது.
# சூழியக்கோட்டை


**சூழியக்கோட்டை** (*Sooliyakkottai*) என்பது இந்தியாவின் தமிழ்நாடு மாநிலத்தில் அமைந்துள்ள தஞ்சாவூர் மாவட்டத்தில் உள்ள அம்மாப்பேட்டை ஊராட்சி ஒன்றியத்தில் உள்ள ஒரு கிராமம் ஆகும். இது மாவட்டத் துணைத்தலைமையகமான பாபநாசத்திலிருந்து (வட்டாச்சியர் அலுவலகம்) 22 கிமீ தொலைவிலும், மாவட்டத் தலைமையகமான தஞ்சாவூரிலிருந்து 20 கிமீ தொலைவிலும் அமைந்துள்ளது. 2009 புள்ளிவிவரங்களின்படி, சூழியக்கோட்டை என்பது கிராம ஊராட்சி ஆகும்.  

## மக்கள்தொகை
2011 மக்கள்தொகை கணக்கெடுப்பின்படி, சூழியக்கோட்டை கிராமத்தில் 1125 ஆண்கள் மற்றும் 1196 பெண்கள் என மொத்தம் 2316 பேர் இருந்தனர். சூழியக்கோட்டையின் பாலின விகிதம் 1047 ஆகவும் எழுத்தறிவு விகிதம் 72.53% ஆகவும் இருந்தது.  

## கிராமங்கள்
சூழியக்கோட்டைக்கு அருகில் அமைந்துள்ள கிராமங்கள்: புகழ்குளிதப்பட்டு, கத்திரிநத்தம், இராராமுத்திரக்கோட்டை, நல்லவன்னியன்குடிகாடு, திருபுவனம், அருந்தவபுரம், புலியக்குடி, கம்பையநத்தம், ஜம்புகாம்பாள்புரம், செண்புகாபுரம்.
# அன்யோலைட்டு



**அன்யோலைட்டு** (*Anyolite*) என்பது ஒன்றோடொன்று சேர்ந்து வளர்ந்த பச்சை நிற சோய்சைட்டு கனிமம், கருப்பு/அடர் பச்சை பர்காசைட்டு கனிமம் மற்றும் சிவப்புக் கல் ஆகியவற்றால் ஆன ஓர் உருமாற்றப் பாறையாகும்.  
தான்சானியாவின் அருசா பகுதியிலும் ஆத்திரியாவிலும் இப்பாறை வகை காணப்படுகிறது. சில நேரங்களில் சோய்சைட்டு என்ற கனிமத்தின் வகையாக தவறாக புரிந்து கொள்ளப்படுகிறது. அன்யோலைட்டு என்ற சொல் உருமாற்றப் பாறைக்கு அதிகாரப்பூர்வமாக ஏற்றுக்கொள்ளப்பட்ட சொல் அல்ல. இதன் பெயர் "பச்சை" என்று பொருள்படும் மாசாய் மொழி சொல்லில் இருந்து அன்யோலைட்டு பெறப்பட்டது. சோய்சைட்டில் அன்யோலைட்டு ரூபி, சிவப்புக்கல் சோய்சைட்டு, தாங்கன்யிகா ஆர்ட்சுடோன் என்ற பெயர்களாலும் குறிப்பிடப்படுகிறது.  

மாறுபட்ட நிறங்கள் அன்யோலைட்டு கனிமத்தை சிற்பங்கள் மற்றும் பிற அலங்காரப் பொருட்களுக்கு உதவும் பிரபலமான பொருளாக ஆக்குகின்றன. அன்யோலைட்டு முதன்முதலில் 1954 ஆம் ஆண்டு தான்சானியாவின் இலாங்கிடோ மாவட்டத்திற்கு அருகிலுள்ள முண்டராரா சுரங்கத்தில் கண்டுபிடிக்கப்பட்டது.  

2010 ஆம் ஆண்டில், செயலிழந்த நிறுவனமான ரெக்கின் நிறுவனத்திற்குச் சொந்தமான 2 கிலோகிராம் எடையுள்ள தான்சானியாவின் இரத்தினம் என்று அழைக்கப்படும் ஒரு கல், மோசடியாக £11 மில்லியன் என மதிப்பிடப்பட்டது, உண்மையில் இது சுமார் £100 மதிப்புள்ள அன்யோலைட்டின் ஒரு கட்டி என்று கூறப்பட்டது. இறுதியில் £8000 விலைக்கு விற்கப்பட்டது. இந்தக் கல் முதலில் தான்சானியாவின் அருசா நகரத்திற்கு அருகிலுள்ள ஒரு சுரங்கத்திலிருந்து வந்ததாகக் கூறப்படுகிறது.
# பிரடெரிக் வெல்ட்


**சர் பிரடெரிக் வெல்ட்** (*Sir Frederick Aloysius Weld*) (**GCMG**) (9 மே 1823 – 20 சூலை 1891) என்பவர் நியூசிலாந்து அரசியல்வாதி; ஓசியானியா மற்றும் தென்கிழக்கு ஆசியாவில் இருந்த பல்வேறு பிரித்தானிய காலனிய ஆட்சியில் பல ஆளுநர் பதவிகளை வகித்த ஒரு பிரித்தானிய குடியேற்ற நிர்வாகி ஆவார். மலாயாவின் முதல் தொடருந்து பாதையான தைப்பிங் - போர்ட் வெல்ட் தொடருந்து பாதையை உருவாக்கியதற்காக இவர் மலேசியாவில் இன்றும் நினைவு கூரப்படுகிறார்.  

இவர் நியூசிலாந்தின் ஆறாவது பிரதமராகப் பதவி வகித்தவர்; பின்னர் மேற்கு ஆத்திரேலியாவின் ஆளுநராகவும், தாஸ்மேனியாவின் ஆளுநராகவும், மலாயா நீரிணை குடியேற்றங்களின் 12-ஆவது ஆளுநராகவும் பணியாற்றினார்.  

## வாழ்க்கை
### நீரிணை குடியேற்றங்களின் ஆளுநர்

1880-ஆம் ஆண்டில், சர் பிரடெரிக் வெல்ட் நீரிணைக் குடியேற்றப் பகுதிகளுக்கு வந்தார். மலாய் மாநிலங்களின் வளர்ச்சியில் அவர் தனிப்பட்ட அக்கறை காட்டத் தொடங்கினார். 1881-ஆம் ஆண்டின் நடுப்பகுதியில், வெல்ட் பேராக்கில் உள்ள தைப்பிங் நகரத்திற்குச் சென்றார். அங்கு பொது போக்குவரத்து வசதிகள் மிகக் குறைவாக இருப்பதை அறிந்து சீரமைப்புப் பணிகளை மேற்கொண்டார். 1885-ஆம் ஆண்டு சூன் 1-ஆம் தேதி மலாயாவின் முதல் தொடருந்து பாதை திறக்கப்பட்டது. 13 கிலோமீட்டர் தூரப் பாதை. கட்டுவதற்கு £7000 பவுண்டு பிடித்தது. இரண்டாம் உலகப் போரின் போது அந்தப் பாதை சேதம் அடைந்தது. தற்போது பயன்பாட்டில் இல்லை. பின்னர் 1880 முதல் 1887 வரை, மலாக்கா, பினாங்கு மற்றும் சிங்கப்பூர் ஆகியவற்றை உள்ளடக்கிய நீரிணைக் குடியேற்றங்களின் ஆளுநராக இருந்தார். அந்தக் காலக்கட்டத்தில் அவர் சிங்கப்பூரில் ஏழு ஆண்டுகள் இருந்தார். அவரின் சேவைகளுக்காக அவருக்கு 1885-ஆம் ஆண்டு ஐக்கிய இராச்சியத்தின் சர் விருது வழங்கிச் சிறப்பிக்கப்பட்டது.  

இறுதியாக 1887-இல் அரசியல் வாழ்க்கையிலிருந்து அவர் ஓய்வு பெற்றார். 1891-ஆம் ஆண்டில், மீண்டும் நீரிணைக் குடியேற்றங்களுக்கு வருகை தந்தபோது, ​​அவர் கடுமையான நோயால் பாதிக்கப்பட்டு இங்கிலாந்து திரும்பினார். அவர் சூலை 20, 1891 அன்று சிடியோக் நகரில் காலமானார்.  

## மலாயா சிங்கப்பூர் நினைவிடங்கள்
- பேராக்கில் உள்ள போர்ட் வெல்ட்; தற்போதைய பெயர் கோலா சபெத்தாங்
- கோலாலம்பூரில் உள்ள வெல்ட் சாலை; 1960-இல் பெயரிடப்பட்டது. 1982-ஆம் ஆண்டில் இந்தச் சாலை ராஜா சூலான் எனும் பெயரால் ராஜா சூலான் சாலை என மறுபெயரிடப்பட்டது. ஆனாலும் அந்தச் சாலையில் 1980-களில் உருவாக்கப்பட்ட ஒரு வணிக வளாகம் "தி வெல்ட்" என்ற பெயரை இன்று வரையிலும் தக்க வைத்துள்ளது.
- கோலாலம்பூரில் உள்ள வெல்ட் குன்று *(Weld Hill);* பின்னர் புக்கிட் மக்காமா *(Bukit Mahkamah)* என மறுபெயரிடப்பட்டது. அங்கு தற்போது மலாயா வங்கிக் கோபுரம் அமைந்துள்ளது.
- சிங்கப்பூரில் வெல்ட் சாலை; அப்பர் வெல்ட் சாலை *(Upper Weld Road)*
- பினாங்கு ஜார்ஜ் டவுன், பினாங்கில் ஜார்ஜ் டவுன் வெல்ட் கீ *(Weld Quay, George Town)*
# கல்சுபாய் அரீசுசந்திரகாத் வனவிலங்கு சரணாலயம்



**கல்சுபாய் அரீசுசந்திரகாத் வனவிலங்கு சரணாலயம்** (*Kalsubai Harishchandragad Wildlife Sanctuary*) என்பது இந்தியாவின் மகாராட்டிர மாநிலத்தின் வடக்கு மேற்குத் தொடர்ச்சி மலையில் அமைந்துள்ள ஒரு பாதுகாக்கப்பட்ட பகுதியாகும். தோராயமாக 361.71 சதுரகிலோமீட்டர் பரப்பளவில், முதன்மையாக அகமதுநகர் மாவட்டத்தின் அகோல் தாலுகாவிற்குள் அமைந்துள்ளது. இந்த சரணாலயத்தில் மகாராட்டிராவின் மிக உயரமான சிகரமான (1,646 மீ) கல்சுபாய் மலையும், வரலாற்று சிறப்புமிக்க அரீசுசந்திரகாத் மலைக்கோட்டையும் உள்ளன.  

இந்த சரணாலயத்தின் கரடுமுரடான நிலப்பரப்பில் ஈரப்பதமான இலையுதிர் மற்றும் அரை பசுமையான காடுகள் உள்ளன. இந்திய சிறுத்தை, காட்டுப் பூனை, பனை மரநாய் மற்றும் இந்திய ராட்சத அணில் போன்ற பாலூட்டிகளும், பல வகையான ஊர்வன மற்றும் பறவைகளும் இங்கு வாழ்கின்றன. பருவகால மலையேற்றமும் சுற்றுச்சூழல் சுற்றுலாவும் இங்கு சிறப்பாக நடைபெறுகின்றன.
# சிங்கோரி வனவிலங்கு சரணாலயம்



**சிங்கோரி வனவிலங்கு சரணாலயம்** (*Singhori Wildlife Sanctuary*) என்பது இந்தியாவின் மத்தியப் பிரதேச மாநிலத்தில் உள்ள இராய்சேன் மாவட்டத்தின் பாரி தாலுக்காவில் அமைந்துள்ள ஒரு பாதுகாக்கப்பட்ட பகுதியாகும். 1976 ஆம் ஆண்டு சூலை மாதம் 2 ஆம் தேதியன்று ஓர் வனவிலங்கு சரணாலயமாக இது அதிகாரப்பூர்வமாக அறிவிக்கப்பட்டது. இரதபாணி புலிகள் காப்பகத்தின் ஒரு பகுதியாக சிங்கோரி வனவிலங்கு சரணாலயம் உள்ளது. இரண்டு முக்கிய பருவகால ஆறுகளான கோகாராவும் பர்னாவும் சரணாலயத்தின் வழியாகப் பாய்கின்றன. சரணாலயத்தின் விலங்கினங்களில் வங்காளப் புலி, இந்திய சிறுத்தை, சிட்டல், சம்பார், காட்டுப்பன்றி போன்ற பாலூட்டிகள் இங்கு வாழ்கின்றன. சரணாலயத்தில் உள்ள காடுகள் வெப்பமண்டல வறண்ட இலையுதிர் காடுகள் ஆகும்.
# சர்வானி



**சர்வானி** (*Zarwani*) இந்தியாவின் குசராத்து மாநிலத்திலுள்ள நர்மதா மாவட்டத்தில் இருக்கும் ஒரு கிராமமாகும்.. நந்தோடு சட்டமன்றத் தொகுதியில் இக்கிராமம் அமைந்துள்ளது. கிராமத்தின் அஞ்சல் குறியீட்டு எண் 393155 ஆகும்.  

## சுற்றுலா
சர்வானி அருவி மற்றும் சர்வானி சுற்றுச்சூழல் முகாம் தளம் ஆகியவை இப்பகுதியில் அமைந்துள்ள சுற்றுலாத் தளங்களாகும். இவை பார்வையாளர்களை ஈர்க்கின்றன. மேலும் இங்கு சுற்றுலாவை அதிகரிக்க அரசாங்கம் முயற்சிகளை மேற்கொண்டுள்ளது.  

## மக்கள் தொகையியல்
2011 ஆம் ஆண்டு மேற்கொள்ளப்பட்ட இந்திய மக்கள் தொகை கணக்கெடுப்பில் சர்வானி கிராமத்தில் மொத்தம் 517 குடும்பங்கள் வசித்தன. இக்குடும்பங்களில் மொத்தமாக 2931 மக்கள் இருந்தனர். இம்மக்கள் தொகையில் ஆண்களின் எண்ணிக்கை 1474 ஆகவும் பெண்களின் எண்ணிக்கை 1457 ஆகவும் இருந்தது.  

சர்வானி கிராமத்தில் 0-6 வயதுடைய குழந்தைகளின் எண்ணிக்கை 633 ஆகும், இது கிராமத்தின் மொத்த மக்கள் தொகையில் 21.60% ஆகும். கிராமத்தின் சராசரி பாலின விகிதம் 988 ஆகும். இது குசராத்து மாநில சராசரியான 919 என்பதை விட அதிகமாகும். மக்கள் தொகை கணக்கெடுப்பின்படி சர்வானிக்கான குழந்தை பாலின விகிதம் 1089 ஆகும், இது குசராத்து மாநில சராசரியான 890 என்பதை விட அதிகமாகும்.  

குசராத்தை விட சர்வானி கிராமம் குறைந்த எழுத்தறிவு விகிதத்தைக் கொண்டிருந்தது. சர்வானி கிராமத்தின் எழுத்தறிவு விகிதம் குசராத்தின் 78.03% என்பதுடன் ஒப்பிடும்போது 52.74% ஆக இருந்தது. சர்வானியில் ஆண்கள் எழுத்தறிவு விகிதம் 67.55% ஆகவும், பெண்கள் எழுத்தறிவு விகிதம் 37.36% ஆகவும் இருந்தது.
# தந்தோர்

**தண்டோர்** அல்லது **தந்தோர்** (*Dhandhor*) அல்லது **தர்கோர்** என்பது இந்தியாவில் யாதவ் சாதியின் ஒரு துணைப்பிரிவு ஆகும். இன்றைய உத்தரப் பிரதேசத்தில் உள்ள ஜான்பூர் மாவட்டத்தின் சேனாபூர் கிராமத்தின் முதல் குடியேறிகள் தாங்கள்தான் என்று தர்கோர்கள் கூறுகின்றனர். மேலும் அசல் தாக்கூர் குடியேறிகளைப் பாதுகாக்கும் பொறுப்பு இவர்களுக்கு இருந்திருக்கலாம். குவால்வன்சி அகிர் துணை சாதிக்குப் பிறகு பூர்வாஞ்சலில் (உத்தரப் பிரதேசத்தின் கிழக்குப் பகுதி) யாதவர்களின் இரண்டாவது மிகவும் பிரதிநிதித்துவப்படுத்தப்பட்ட துணைச்சாதிகள் இவர்கள். இவர்கள் மத்தியப் பிரதேசம், பீகார் மற்றும் சத்தீசுகரிலும் வாழ்கின்றனர்.  

## சொற்பிறப்பியல்
*தண்டோர்* என்ற சொல் சொற்பிறப்பியல் ரீதியாக "கால்நடைகளில் செல்வம் உள்ளவர்" என்பதைக் குறிக்கிறத. இது *தன்* ; செல்வம் மற்றும் *தோர்* ; குளம்புள்ள கால்நடைகள் ஆகியவற்றிலிருந்து பெறப்பட்டது.  

## வரலாறு
தண்டோர் (தர்கோர்) இனம் மத்திய - தென்னிந்தியாவின் துண்டக் (தண்டகாரண்யம்) காடுகளிலிருந்து இடம்பெயர்ந்துள்ளனர்.  

## கலாச்சாரம்
அவதி, போஜ்புரி, மகதி, சத்திசுகரி கிளைமொழிகள் பேசப்படும் பகுதிகளில் அகிரின் மூன்று குலங்கள் ஆதிக்கம் செலுத்துகின்றனர். அதாவது தண்டோர், குவால், கிருஷ்ணாவுத். இந்த மூன்று முக்கிய குழுக்கள் மட்டுமே சானைனி அல்லது லோரிகி பாடும் பாரம்பரியத்தைத் தொடர்கின்றனர். எருமை வளர்ப்பவர்/மேய்ச்சல் அகிர்கள் தண்டோர்கள் என்று அழைக்கப்பட்டனர். இவர்கள் பால், தயிர் போன்றப் பொருட்களை விற்பனைச் செய்பவர்கள்.
# கமாரியா அகிர்

**கமாரியா** (*Kamaria Ahir*) என்பது இந்தியாவில் அகிர் அல்லது யாதவ சாதியின் துணைப்பிரிவாகும்.  

மதுராவின் அகிர் பாரா, அதாவது சதார் பஜார், கன்னோஜில் இருந்து வந்த இரண்டு குடும்பங்களால் நிறுவப்பட்டது. இவை சவுதாரி பரிவார் (தலைமை குடும்பம்) மற்றும் *தூத் பரிவார்* (பால் குடும்பம்) ஆகும். பால் குடும்பம் கமாரியா குலத்தைச் சேர்ந்த தேசுவர் கோத்திரத்தின் சிப்பாய் துளசி இராமுக்கு சொந்தமானது. இன்றைய நிலவரப்படி, இந்தக் குடும்பம் மகாதேவ் காட் அகாராவை சொந்தமாகக் கொண்டுள்ளது. கமரியா அகிர்கள் பெரும்பாலும் மேற்கு உத்தரப் பிரதேசத்திலும், மத்தியப் பிரதேசத்தின் சில பகுதிகளிலும் காணப்படுகின்றனர். இதில் மதுரா, ஆக்ரா, எட்டாவா (எட்டாவாவில் அதிகம்), மைன்புரி, எட்டா, பிரோசாபாத், ஜான்சி, குவாலியர், ஜவ்பூர், பிந்த் முதன்மையானவை.  
## பிரபலங்கள்
, ஒரு கமரியா அகிர் (வலதுபுறம் நிற்கிறார்)]]  

முலாயம் சிங் யாதவ், சமாஜ்வாதி கட்சியின் நிறுவனர், உத்தரப் பிரதேசத்தின் முன்னாள் முதல்வர் மற்றும் இந்தியாவின் முன்னாள் பாதுகாப்பு அமைச்சர்
# சூடோபியா 2



***சூடோப்பியா அல்லது சூட்ரோபோலிசு 2*** 2025ஆம் ஆண்டு வெளிவந்த ஓர் அமெரிக்க அசைவூட்ட நகைச்சுவை சாகசத் திரைப்படமாகும். வால்ட் டிஸ்னி வெளியீட்டில் வந்த இத்திரைப்படம்  89ஆவது அகாதமி விருதுகள் விழாவில் சிறந்த அசைவூட்ட்டத் திரைப்படம் விருதினை பெற்றது. சூடோப்பியா (2016)-வின் தொடர்ச்சியாக, இது ஜாரெட் புஷ் மற்றும் பைரன் ஹோவர்ட் ஆகியோரால் இயக்கப்பட்டது. இதற்கு கதை எழுதியவர் புஷ். இதனைத் தயாரித்தவர் யவெட் மெரினோ.
# துதியா



**துதியா** (*Dudhiya*) இந்தியாவின் சார்க்கண்டில் உள்ள தன்பாத் மாவட்டத்தின் பாலியாபூர் சமூக மேம்பாட்டுத் தொகுதியிலுள்ள ஒரு கிராமமாகும். துதியா கிராமம் சிந்துரி சட்டமன்றத் தொகுதிக்கும் தன்பாத் மக்களவைத் தொகுதிக்கும் உட்பட்டதாகும்.  

## புவியியல்
23°42′26″வடக்கு 86°33′55″கிழக்கு என்ற புவியியல் ஆள்கூறுகளில் துதியா கிராமம் 5.65 சதுரகிலோமீட்டர் பரப்பளவை கொண்டுள்ளது.  

## மக்கள் தொகையியல்
2011 ஆம் ஆண்டு மேற்கொள்ளப்பட்ட இந்திய மக்கள் தொகை கணக்கெடுப்பில் துதியா கிராமத்தில் மொத்தம் 561 குடும்பங்கள் வசித்தன. இக்குடும்பங்களில் மொத்தமாக 3046 மக்கள் இருந்தனர். இம்மக்கள் தொகையில் ஆண்களின் எண்ணிக்கை 1572 ஆகவும் பெண்களின் எண்ணிக்கை 1474 ஆகவும் இருந்தது.  

துதியா கிராமத்தில் 0-6 வயதுடைய குழந்தைகளின் எண்ணிக்கை 480 ஆகும். இது கிராமத்தின் மொத்த மக்கள் தொகையில் 15.76% ஆகும். கிராமத்தின் சராசரி பாலின விகிதம் 938 ஆகும். இது சார்க்கண்ட்டின் மாநில சராசரியான 949 என்பதை விட குறைவாகும். மக்கள் தொகை கணக்கெடுப்பின்படி துதியாவ் உக்கான குழந்தை பாலின விகிதம் 928 ஆகும், இது மாநில சராசரியான 948 என்பதை விட குறைவாகும்.  

சார்க்கண்டை விட துதியா கிராமம் அதிக எழுத்தறிவு விகிதத்தைக் கொண்டிருந்தது. துதியா கிராமத்தின் எழுத்தறிவு விகிதம் சார்க்கண்டின் 66.41% என்பதுடன் ஒப்பிடும்போது 69.41% ஆக இருந்தது. துதியாவில் ஆண்கள் எழுத்தறிவு விகிதம் 82.62% ஆகவும், பெண்கள் எழுத்தறிவு விகிதம் 55.35% ஆகவும் இருந்தது.  

## மாவோயிசுட்டு செயல்பாடுகள்
சார்க்கண்ட் மாநிலம் மாவோயிசுட்டு நடவடிக்கைகளால் பாதிக்கப்பட்ட மாநிலங்களில் ஒன்றாகும். 2012 ஆம் ஆண்டு நிலவரப்படி, தன்பாத் மாநிலத்தில் மிகவும்/மிதமாக பாதிக்கப்பட்ட மாவட்டங்களில் இதுவும் ஒன்றாகும். 2016 ஆம் ஆண்டு நிலவரப்படி, தன்பாத் மாவோயிசுட்டு நடவடிக்கைகளைத் தடுக்க மாநில காவல்துறையால் கவனம் செலுத்தும் பகுதியாக அடையாளம் காணப்படவில்லை. இருப்பினும், தன்பாத் பகுதியில் சில தனிமைப்படுத்தப்பட்ட மாவோயிசுட்டு நடவடிக்கைகள் இருந்தன.
# ராபர்ட் புல்லர்டன்


**ராபர்ட் புல்லர்டன்** (*Robert Fullerton*) (16 சனவரி 1773 – 6 சூன் 1831) என்பவர் இசுக்கொட்லாந்து அரசியல்வாதி; பிரித்தானிய கிழக்கிந்திய நிறுவனத்தால் நியமிக்கப்பட்ட மலாயா நீரிணை குடியேற்றங்களின் ஆளுநர்களில் முதல் ஆளுநர்; மற்றும் இசுக்கொட்லாந்து குடியேற்ற நிர்வாகி ஆவார்.  

1773-ஆம் ஆண்டு இசுக்கொட்லாந்து, எடின்பரோ மாநகரில் பிறந்தவர். ராபர்ட் புல்லர்டன், தன் முதல் நியமனத்தை பிப்ரவரி 4, 1824 அன்று பெற்றார். பின்னர் அவர் பினாங்கு தீவின் ஆளுநராக 1824 ஆகத்து 20 முதல் 1826 வரை பணிபுரிந்தார்.  

அதன் பிறகு அவர் பிரித்தானிய இந்தியா நிர்வாகத்தின் கீழ் **சிங்கப்பூர் நீரிணைக் குடியேற்றங்கள்** *(Straits Settlements of Singapore)* (கிறிஸ்துமசு தீவு மற்றும் கொக்கோசு (கீலிங்) தீவுகள்), **பினாங்கு** (செபராங் பிறை மாகாணம்) மற்றும் மலாக்கா குடியேற்றத்தின் ஆளுநரானார்.  

## நீரிணை குடியேற்றங்களின் ஆளுநர்

பினாங்கை தளமாகக் கொண்ட நீரிணை குடியேற்றங்களின் ஆளுநரான ராபர்ட் புல்லர்டன், 1826 நவம்பர் 27 முதல் 1830 நவம்பர் 12 வரை அந்தப் பதவியில் பணியாற்றினார். நீரிணை குடியேற்றங்களில் நகராட்சி அமைப்பை உருவாக்கிய பெருமையும் புல்லர்டனுக்கு உண்டு.  

1820-களின் பிற்பகுதியிலும் 1830-களின் முற்பகுதியிலும், நானிங் போரில் ஈடுபட்ட புல்லர்டன், உள்ளூர் தலைவர்களுக்கு எதிராகச் செயல்பட்டாஎர். இந்தப் போர், உள்ளூர் தலைவர்களுக்கும் பிரித்தானியர்களுக்கும் இடையிலான தொடக்க்கால மோதல்களில் ஒன்றான நானிங் போருக்கும் *(Naning War)* வழிவகுத்தது.
# சம்பராசூரன்



**சம்பராசூரன்** (*Shambara* (சமசுகிருதம்|शम्बर), பாகவத புராணத்தில் இவ்வசுரன், கிருஷ்ணர்-ருக்மணிக்கும் பிறந்த குழந்தையான பிரத்திம்யும்மனன், மன்மதனின் அம்சததில் பிறந்தவர். துவாரகயிலிருந்து குழந்தை பிரத்தியும்மனனை சம்பராசூரன் கடத்திச் செல்கிறான். சம்பராசுரனின் சமையல்காரரும், தெய்வத்தின் உண்மையான வடிவமான மன்மதனின் துணைவியுமான மாயாவதியால் (ரதி) வளர்க்கப்பட்டார். இறுதியில் வளர்ந்த பிறகு, பிரதியும்னன் சம்பராசுரனைக் கொன்று, மாயாவதியுடன் துவாரகையில் உள்ள தனது குடும்பத்திற்குத் திரும்பினார்.  

## சம்பராசூரனுடன் போர்
பிரத்தியும்மனன் வளர்ந்த பிறகு, மாயாவதி அவனுக்கு குழந்தைப் பருவத்தில் பிரத்தியும்மனனை சம்பராசூரன் கடத்திச் சென்ற வரலாற்றை உரைக்கிறாள். மேலும் சம்பராசூரனை கொல்ல பிரத்தியும்மனன் கொல்ல அவதாரம் எடுத்துள்ளதையும் உரைத்தாள். மேலும் பிரத்தியும்மனனுக்கு சம்பராசூரனை கொல்வதற்கான மகாமாயா வித்தியா மந்திரத்தை உபதேசித்தாள். பிரதியும்னன் தனது வாளின் ஒரு அடியால் சம்பராசுரனின் தலையை துண்டித்தான். பின்னர் பிரதியும்னன் துவாரகைக்குச் சென்று, தனது குடும்பத்தினருடன் மீண்டும் இணைந்தான்.  
## தொன்மவியல்
சிவபெருமானின் கோபத்தால் எரிக்கப்பட்ட மன்மதன், பின்னர் கிருஷ்ணரின் மகனாகப் பிரத்தியும்மனன் பிறந்தார். தன்னைக் கொல்வதற்காக அவதாரம் எடுத்துள்ள பிரத்தியும்மனனை சம்பராசூரன் கடத்திச் சென்று கடலில் எறிகிறார். ஒரு பெரிய மீன் குழந்தை பிரத்தியும்மனனை விழுங்கி விடுகிறது. மீனவர்கள் வலையில் சிக்கிய அதே மீனை சம்பராசூரனிடம் ஒப்படைத்தனர். சம்பராசூரன் அரண்மனையில் சமையற்காரியாக வேலைப் பார்த்த இரதி தேவியின் அம்சமாகப் பிறந்த மாயாவதி எனும் பெண், அம்மீனை அறுக்கையில் குழந்தை பிரத்தியும்மனன் வெளிப்பட்டது. அக்குழந்தை சாம்பலான தனது கணவன் மன்மதனின் அம்சமாக பிறந்ததை அறிந்து கொள்கிறாள். எனவே குழந்தை பிரத்தியும்மனனை பதின்ம பருவம் வளர்க்கிறாள்.  
## இராமாயணத்தில்
முனொரு காலத்தில் தேவர்களின் வேண்டுகோளுக்கு இணங்க, கைகேயி தேர் ஓட்ட தசரதன் போரில் சம்பாசூரனை வென்றார். கைகேயின் உதவிக்காக இரண்டு வரங்களை வழங்கினான் தசரதன். பிற்காலத்தில் அவ்வரங்களை பயன்படுத்திய கைகேயி, ஒரு வரத்தால் இராமனை 14 ஆண்டுகள் வனவாசம் செல்ல பணித்தாள். மற்றொரு வரத்தால் தன் மகன் பரதன் அயோத்தியை ஆள வேண்டும் என்று பணித்தாள்.  

விசுவாமித்திரருடன் வேள்வியைக் காக்கச் சென்ற இராமன் மற்றும் இலக்குவன், வேள்விக்கு இடையூறு ஏற்படுத்திய சம்பராசூரனின் மகனான சுபாகுவை இராமன் கொன்றான்.
# ராபர்ட் இபட்சன்


**ராபர்ட் இபட்சன்** ஆங்கிலம்: *Robert Ibbetson*) (4 மே 1789 – 4 நவம்பர் 1880) என்பவர் இங்கிலாந்து அரசியல்வாதி; 1832 முதல் 1834 வரை பினாங்கு, மலாக்கா, சிங்கப்பூர் ஆகிய நீரிணை குடியேற்றங்களின் 2-ஆவது ஆளுநர்; மற்றும் பிரித்தானிய குடியேற்ற நிர்வாகியும் ஆவார்.  

1804-ஆம் ஆண்டில், பிரித்தானிய கிழக்கிந்திய நிறுவனத்தில் எழுத்தராகப் பணியில் சேர்ந்த இவர், படிப்படியாகப் பதவிகளில் உயர்ந்தார். 1807-இல் இவர் பிரித்தானிய கிழக்கிந்திய நிறுவனத்தின் செயலாளர் அலுவலகத்தில் உதவியாளராக நியமிக்கப்பட்டார்.  

## நீரிணை குடியேற்றங்களின் ஆளுநர்

ராபர்ட் இபட்சன் 1789 மே 4 ஆம் தேதி பிறந்தார். அவரின் பெற்றோரைப் பற்றி அதிகம் அறியப்படவில்லை. 1804-ஆம் ஆண்டு அவரின் தந்தை அவரை இலண்டனில் உள்ள பிரித்தானிய கிழக்கிந்திய நிறுவனத்தின் அலுவலகத்திற்கு அழைத்துச் சென்றார். பினாங்கில் உள்ள கிழக்கிந்திய நிறுவனத்தில் அவருக்கு உதவியாளர் பதவி வழங்கப்பட்டது. அதன் பின்னர் நிறுவனத்திற்குள் அவர் படிப்படியாக உயர்ந்தார்.  

1807-ஆம் ஆண்டு பினாங்கு பிரித்தானிய கிழக்கிந்திய நிறுவனத்தின் செயலாளர் அலுவலகத்தில் உதவியாளராக நியமிக்கப்பட்டார். 1808-ஆம் ஆண்டு பினாங்கு மாவட்ட ஆட்சியர் அலுவலகத்தில் உதவியாளராக நியமிக்கப்பட்டார். 1810-ஆம் ஆண்டு மலாக்காவில் துணை மாவட்ட ஆட்சியராக நியமிக்கப்பட்டு அதே 1810-ஆம் ஆண்டு பதவி உயர்வு பெற்றார்.  

### தலைமைப் பொருளாளர்

1830 நவம்பர் 12-ஆம் தேதி, அவர் நீரிணைக் குடியேற்றங்களின் 2-ஆவது ஆளுநராகப் பொறுப்பேற்ற அவர், பின்னர் சிங்கப்பூர், பினாங்கு மற்றும் மலாக்கா ஆகிய நீரிணைக் குடியேற்றப் பகுதிகளின் தலைமைப் பொருளாளராகவும் மூன்று ஆண்டுகள் பொறுப்பு வகித்தார்.  

1841-ஆம் ஆண்டில், அவர் இங்கிலாந்து திரும்பிச் சென்று, 1848-ஆம் ஆண்டு வரையில் இலண்டன் மேரிலேபோன் நகரில் வசித்து வந்தார். ஆனாலும் பின்னர் பினாங்குக்குத் திரும்பி வந்தார். பினாங்கில் அவர் தம் எண்பதாவது வயதுகள் வரை வாழ்ந்தார். ஏப்ரல் 1874 வாக்கில், அவர் கடைசியாக இங்கிலாந்திற்குத் திரும்பிச் சென்று போர்ட்ஸ்மவுத் நகரில் குடியேறினார். ஆறு ஆன்டுகள் கழித்து அவர் நவம்பர் 4, 1880 அன்று காலமானார்.
# அட்டமி விரதம்

**அஷ்டமி விரதம்**, பௌர்ணமிக்கு பின்வரும் தேய்பிறை அட்டமி திதி அன்று விரதம் இருந்து சிவபெருமானின் அம்சமான ஸ்ரீ பைரவர் சன்னதியில் பஞ்சதீபம் ஏற்றி வழிபட்டால் காலத்தினால் தீர்க்க முடியாத தொல்லைகள் நீங்கும் என்பது இந்து சமய மக்களின் நம்பிக்கையாகும். தொடர்ந்து எட்டு அஷ்டமியில் பைரவரை விரதம் இருந்து வழிபட்டு வந்தால் இழந்த பொருட்களை மீண்டும் பெறலாம். அடகுவைத்த நகைகளை திருப்பும் வாய்ப்பும் கிட்டும். தேனும், பாலும் கலந்து பைரவருக்கு அபிஷேகம் செய்தால் எதிர்ப்புகள் அகலும். செவ்வாய்க் கிழமை தீபமேற்றி வழிபட்டால் வராத கடன்கள் கூட வசூலாகும். வாழ்க்கை வளமாகும்.  

பைரவரை வழிபாடு செய்வதால் வறுமை, பகைவர்களின் தொல்லைகள், பயம் நீங்கி அவர் அருளால் அஷ்ட ஐஸ்வர்யங்களும், தன லாபமும், வியாபார முன்னேற்றம், பணியாற்றும் இடத்தில் தொல்லைகள் நீங்கி மனத்தில் மகிழ்ச்சியை பெறலாம். வெல்லம் கலந்த பாயசம், உளுந்து, வடை, பால், தேன், பழம், வில்வ இலைகளால் பைரவருக்கான மூல மந்திரம் சொல்லி அர்ச்சனை செய்ய தொழில் விருத்தியாகும்.  

## மாத அட்டமி விரதப் பலன்கள்
பைரவரை கீழ்கண்ட மாதங்களில் அட்டமி விரதம் இருந்து வழிபட்டால் கீழ்கண்ட பலன்கள் கிடைக்கும் என்பது இந்துக்களின் நம்பிக்கை.  
1. சித்திரை - மனக்குழப்பம் தீரும், தம்பதிகள் ஒற்றுமை ஏற்படும்
1. வைகாசி - கடன் சுமை தீரும்
1. ஆனி - கல்வியில் மேன்மை அடையலாம்.
1. ஆடி - லட்சுமி கடாட்சம் பெருகும்.
1. ஆவணி - நவகிரகதோஷம் விலகும்.
1. புரட்டாசி - ஆயுள் விருத்தி உண்டாகும். பித்ரு தோஷம் விலகும்.
1. ஐப்பசி - சகோதர பகை நீங்கி ஒற்றுமை ஏற்படும்.
1. கார்த்திகை - தனவரவு ஏற்பட்டு செல்வம் பெருகும்
1. மார்கழி - தொழில் விருத்தி அடையும்.
1. தை - மனபயம் விலகும், உயர் பதவி கிடைக்கும்.
1. மாசி - போட்டிகளில் வெற்றி பெறலாம்.
1. பங்குனி - திருமணத்தடை உள்ளிட்ட தடைகள் யாவும் விலகும்.
# தாசோனைட்டு



**தாசோனைட்டு** (*Tausonite*) என்பது SrTiO<sub>3</sub>என்ற மூலக்கூற்று வாய்ப்பாட்டால் விவரிக்கப்படும் ஒரு கனிமம் ஆகும். தாசோனைட்டு இசுட்ரோன்சியம் தைட்டனேட்டின் அரிதான இயற்கை கனிம வடிவமாகும். சிவப்பு முதல் ஆரஞ்சு பழுப்பு வரையிலான நிறத்தில் கனசதுர படிகங்களாகக் காணப்படுகிறது.  

பன்னாட்டு கனிமவியல் சங்கம் தாசோனைட்டு கனிமத்தை Tauஎன்ற குறியீட்டால் அடையாளப்படுத்துகிறது.  

இக்கனிமம் பெரோவ்சிகைட்டு குழுவைச் சேர்ந்ததாகும்.  

முதன்முதலில் 1982 ஆம் ஆண்டு உருசியாவின் கிழக்கு-சைபீரியப் பகுதியில் உள்ள தாசோனைட்டு பகுதியில் இக்கனிமம் கண்டுபிடிக்கப்பட்டு விவரிக்கப்பட்டது. உருசியப் புவி வேதியியலாளர் லெவ் விளாடிமிரோவிச் தாசோனின் (1917–1989) நினைவாகப் பெயரிடப்பட்டது. தாசோனைட்டு கனிமம் பராகுவே நாட்டிலும் சப்பான் நாட்டிலும் கிடைக்கிறது.
# கோயில் நடனம்

நாட்டின் அங்கோர் வாட் கோயிலில் நடனமாடும் அரம்பையர்களின் சிற்பம், 12ஆம் நூற்றாண்டு]]  

**கோயில் நடனம்** (*Temple dance*) என்பது ஆகமங்களால் பரிந்துரைக்கப்பட்ட கோயில் விழாக்களின் போது சதிராட்டம், மஹரி நடனம் மற்றும் பரதநாட்டியம் போன்ற நடனங்கள் ஆடுவது, கோயில் சடங்குகளில் ஒரு பகுதியாகும்.இந்தியாவின் பண்டையக் கோயில் நடனங்களின் தடயங்கள் பரதநாட்டியம் மற்றும் ஒடிசியில் காணப்படுகிறது.  

தமிழ்நாட்டுக் கோயில்களில் சதிராட்டம் ஆடும் உரிமை தேவரடியாள்களுக்கு மற்றும் இருந்தது. மேலும் சதிராட்டத்திற்கு சின்னமேளத்தினர் இசை வாத்தியங்கள் இசைக்கும் உரிமை உள்ளவர்கள்.
# ஜிதேந்திர நாத் கோசுவாமி



**சிதேந்திர நாத் கோசுவாமி** (*Jitendra Nath Goswami*) இந்தியாவின் அசாம் மாநிலத்தின் இயோர்காட்டு நகரத்தைச் சேர்ந்த அறிவியல் அறிஞர் ஆவார். 1950 ஆம் ஆண்டு நவம்பர் மாதம் 18 ஆம் தேதியன்று இவர் பிறந்தார். சந்திராயன் -1 திட்டத்தின் தலைமை அறிவியல் அறிஞராகவும் இந்த திட்டத்தை உருவாக்கியவராகவும் இருந்தார். குசராத்தின் அகமதாபாத்தில் அமைந்துள்ள இயற்பியல் ஆராய்ச்சி ஆய்வகத்தின் இயக்குநராகப் பணியாற்றினார். சந்திராயன்-2 மற்றும் மங்கள்யான் திட்டங்களுடனும் தொடர்பு கொண்டிருந்தார்.  

## கல்வி
கோசுவாமி இயோர்காட்டில் தனது பள்ளிப்படிப்பை தொடங்கினார். 1965 ஆம் ஆண்டு அசாம் உயர் நிலைக் கல்வி கவுன்சில் நடத்திய மேல்நிலைத் தேர்வில் ஆறாவது இடத்தைப் பிடித்தார். அதன் பிறகு இயற்பியல் படிக்க காட்டன் கல்லூரியில் சேர்ந்து இளநிலை அறிவியல் படிப்பை முடித்தார். பின்னர் முதுகலை அறிவியல் படிப்பை குவகாத்தி பல்கலைக்கழகத்தில் முடித்தார். தனது முனைவர் படிப்பை டாடா அடிப்படை ஆராய்ச்சி நிறுவனத்தில் முடித்தார். இந்த நேரத்தில் அவர் பெர்க்லியில் உள்ள கலிபோர்னியா பல்கலைக்கழகத்தில் முதுநிலை ஆராய்ச்சி அறிஞராக பணியாற்றினார். 1978 ஆம் ஆண்டு குசராத் பல்கலைக்கழகத்தில் முனைவர் பட்டம் பெற்றார்.  

## ஆராய்ச்சி
தனது முனைவர் பட்டத்தைத் தொடர்ந்து, கோசுவாமி பெர்க்லி பல்கலைக்கழகம், செயின்ட் லூயிசில் உள்ள வாசிங்டன் பல்கலைக்கழகம், சந்திரன் மற்றும் கோள் நிறுவனம் மற்றும் மேக்சு பிளாங்க் நிறுவனம் உள்ளிட்ட பல்வேறு நிறுவனங்களில் ஆராய்ச்சி மேற்கொண்டார். இவரது ஆராய்ச்சியானது சூரிய குடும்பம் மற்றும் வானியற்பியலைக் மையமாகக் கொண்டிருந்தது. கூட்டு முயற்சிகள் மூலம் சூரிய குடும்பம் உருவாகும் போது அதன் முக்கிய ஆற்றல் ஆதாரம் 26 ஏஐ நியூக்ளைடு என்று கூறுவதற்கான சான்றுகள் வழங்கப்பட்டன. இவர் அண்டக் கதிர்கள் மற்றும் டெக்டோனிக் தகடுகள் பற்றிய ஆய்வுகளுக்கும் பங்களித்துள்ளார். இதன் விளைவாக பல்வேறு கண்டுபிடிப்புகள் மற்றும் முடிவுகள் கிடைத்தன. இயற்பியல் ஆராய்ச்சி ஆய்வகத்தில் இவர் ஆய்வுத் திட்டங்களில் பங்கேற்றார். மேலும் அதன் ஆரம்ப கட்டங்களில் இசுரோவிற்கும் தனது பங்களிப்பை வழங்கியுள்ளார். அண்டக் கதிர் பரிசோதனைக்கான, இணை அறிவியல் அறிஞராகவும் விண்வெளி ஆய்வகம்-3 விண்கலத்தில், சந்திராயன் திட்ட மாதிரிகளுக்கான முன்னணி அறிவியல் அறிஞராகவும் இருந்தார். கூடுதலாக 2016 மற்றும் 2018 ஆம் ஆண்டுகளுக்கு இடையில் இன்ஃபோசிசு பரிசுக்கான அறிவியலின் ஒரு பிரிவான இயற்பியல் அறிவியல் நடுவர் மன்றத்தில் உறுப்பினராக இருந்துள்ளார்.  

## விருதுகள்
- இந்திய தேசிய அறிவியல் சங்கத்தின் இளைஞர் அறிவியல் அறிஞர் விருது (1978)
- நாசாவின் பொத சேவை குழு சாதனை விருது (1986)
- சாந்தி சுவரூப் பட்நாகர் விருது (1994)
- அறிவியல் மற்றும் தொழில்நுட்பத்திற்கான கமல் குமாரி தேசிய விருது (2003)
- ஆசியா ஓசியானியா புவி அறிவியல் சங்கத்தின் ஆக்சுஃப்போர்டு விருது ( 2014)
- அசாம் ரத்னா (2015) அசாம் அரசின் மிக உயர்ந்த குடிமகன் விருது
- இந்திய அரசின் பத்மசிறீ விருது (20170
- ஆசிய அறிவியல் அறிஞர் 100 ஆசிய அறிவியலாளர் (2018)

கோசுவாமி 2007 ஆம் ஆண்டு இந்திய வானியல் சங்கத்தின் தலைவராக தேர்ந்தெடுக்கப்பட்டார். அவர் உலக அறிவியல் அகாடமி இந்திய அறிவியல் அகாடமி ஐரோப்பிய புவி வேதியியல் சங்கம் மற்றும் பல தேசிய சர்வதேச வானியல் சங்கங்களில் உறுப்பினராகவும் உள்ளார்.
# மஞ்சேரி வெங்கடாசலம்



**மஞ்சேரி வெங்கடாசலம்** (*Manjeri Venkatachalam*) என்பவர் சான் அண்டோனியோவில் உள்ள டெக்சாசு பல்கலைக்கழகத்தின் சுகாதார அறிவியல் மையத்தில் உள்ள லாங் மருத்துவப் பள்ளியில் உயிர்வேதியியல் பேராசிரியராகவும் நோயியல் நிபுணராகவும் உள்ளார். முதன்மையாக சிறுநீரக நோயியல் மற்றும் குருத்தணுக்கள் சிகிச்சையில் ஆய்வு செய்கிறார்.  

## கல்வி
வெங்கடாசலம் 1962 ஆம் ஆண்டு கல்கத்தா மருத்துவக் கல்லூரியில் மருத்துவத்தில் இளநிலை பட்டம் பெற்றார். 1979 ஆம் ஆன்டு முதல் சான் அண்டோனியோவில் உள்ள டெக்சாசு பல்கலைக்கழக சுகாதார அறிவியல் மையத்தில் நோயியல் பேராசிரியராகப் பணியாற்றி வருகிறார்.
# ஐதரசன் டைசல்பைடு



**ஐதரசன் டைசல்பைடு** (*Hydrogen disulfide*) என்பது H<sub>2</sub>S<sub>2</sub>என்ற மூலக்கூற்று வாய்ப்பாட்டால் விவரிக்கப்படும் ஒரு கனிம வேதியியல் சேர்மமாகும். இந்த ஐதரசன் சால்கோசனைடு கற்பூரம் போன்ற வாசனையுடன் கூடிய வெளிர் மஞ்சள் நிற ஆவியாகும் திரவமாகும். ஐதரசன் சல்பைடு (H<sub>2</sub>S) மற்றும் தனிம கந்தகமாக இச்சேர்மம் எளிதில் சிதைகிறது.  

## கட்டமைப்பு
ஐதரசன் டைசல்பைடு மூலக்கூறில் உள்ள அணுக்களின் இணைப்பு H−S−S−H ஆகும். ஐதரசன் டைசல்பைடு சேர்மத்தின் அமைப்பு ஐதரசன் பெராக்சைடைப் போன்றது, C2 புள்ளி குழு சமச்சீர் கொண்டது. இரண்டு மூலக்கூறுகளும் தெளிவாகத் தளமற்றவை. Ha−S−S மற்றும் S−S−Hb தளங்களுக்கு இடையிலான இருமுகக் கோணம் 90.6° ஆகும். H<sub>2</sub>O<sub>2</sub> சேர்மத்தில் உள்ள 111.5° உடன் ஒப்பிடும்போது. H−S−S பிணைப்புக் கோணம் 92° ஆகும். கலப்பினப்படுத்தப்படாத இது ஈரிணைதிற கந்தகத்திற்கு 90 பாகை கோணத்திற்கு அருகில் உள்ளது.  

## தயாரிப்பு
பாலிசல்பேன்களை (H<sub>2</sub>S<sub>n</sub>) உடைப்பதன் மூலம் ஐதரசன் டைசல்பைடை தயாரிக்கலாம்.  

:H<sub>2</sub>S<sub>n</sub> → H<sub>2</sub>S<sub>2</sub> + S<sub>n−2</sub>  

முக்கிய அசுத்தம் டிரைசல்பேன் (H<sub>2</sub>S<sub>3</sub>) ஆகும். முன்னோடி பாலிசல்பேன் ஐதரோகுளோரிக் அமிலம் நீரிய சோடியம் பாலிசல்பைடுடன் வினைபுரிவதன் மூலம் உற்பத்தி செய்யப்படுகிறது. பாலிசல்பேன் எண்ணெயாக வீழ்படிவாகிறது.  

## வினைகள்
நீர் அல்லது ஆல்ககால்களுடன் தொடர்பு கொள்ளும்போது, ​​ஐதரசன் டைசல்பைடு சுற்றுப்புற நிலைமைகளின் கீழ் உடனடியாக ஐதரசன் சல்பைடு மற்றும் கந்தகமாக சிதைவடைகிறது.  

இது ஐதரசன் சல்பைடை விட அதிக அமிலத்தன்மை கொண்டது. ஆனால் காடித்தன்மை எண் இருப்பதாக தெரிவிக்கப்படவில்லை.  

## உடல்நல பாதிப்புகள்
அதிக செறிவுகளில், தலைச்சுற்றல், திசைதிருப்பல் மற்றும் இறுதியில் மயக்கத்தை ஏற்படுத்தும்.
# அப்காரியா

**அப்காரியா** (*Aphariya*) **அபரியா** என்றும் உச்சரிக்கப்படுகிறது, அப்பரிய அல்லது பரியா) என்பது அகிர்களின் துணைக் குலமாகும். அபாரியாக்கள் இந்தியாவின் அரியானா அகிர்வால் மாநிலத்தை ஆட்சி செய்தனர்.  

## வரலாறு
அபாரியாக்கள் என்பவர்கள் இராணுவ சக்தி மற்றும் சாகுபடி செய்யக்கூடிய நில உடைமைகளின் அடிப்படையில் ஆதிக்கம் செலுத்துபவர்களாக இருந்துள்ளார்கள். 8ஆம் நூற்றாண்டின் முற்பகுதியில் சாரு ராவ் திஜாரா தலைநகராக கொண்டு திஜாரா ஒரு உள்ளூர் நிலப்பிரபுத்துவ அரசை நிறுவினார். பல அபாரியாக்கள் இப்பகுதியில் ஜாகிர்களை நிறுவினர். இவற்றில் ரேவாரியும் ஒன்றாகும். அனைத்து சாகிர்தாரும் ஆதிக்கம் செலுத்தும் தலைவர் சாரு ராவின் கீழ் இருந்தனர். அபேரியாவின் 18 தலைமுறைகள் இன்றைய தெற்கு அரியானா மற்றும் வடகிழக்கு இராசத்தானின் அகிர்வால் பிராந்தியத்தை ஆட்சி செய்தனர்.  

முகலாயர் காலத்தில், அபாரியா, கௌசல்யா மற்றும் கோலா ஆகியோர் பிரிக்கப்படாத பஞ்சாப் (இப்போது ஹரியானா) மாநிலத்தில் முகலாய அரசுடன் நேரடி தொடர்பு கொண்டிருந்த முக்கிய பிரபுத்துவ குலங்களாக இருந்தனர். இவர்கள் இப்பகுதியில் துணிச்சலான வீரர்களாக கருதப்பட்டனர். இந்த குலங்கள் புராண 'யாதவ இந்து அரசின்' ஒரு பகுதியாக ரேவாரி இராஜ்ஜியத்தை பிரதிநிதித்துவப்படுத்தினர். மேலும் இவர்கள் கிருஷ்ணரைப் பின்பற்றுபவர்களாக சித்தரித்தனர். கிருஷ்ணர் பிறந்த இடம் என்று கூறிக்கொண்ட இவர்கள், கிருஷ்ணர் தனது குழந்தைப் பருவத்தின் ஒரு பகுதியை கழித்த கோகுலத்தின் நினைவாக, ரேவாரியின் கோட்டைக்கு கோகல்கர் என்றும் நாணயங்களுக்கு கோகுல் சிக்கா என்று பெயரிட்டனர்.  

## அகிர்வால் பிராந்திய பெருமை

### படா தலாப்
படா தலாப் ராவ் தேஜ் சிங்கால் 1810-1815 ஆண்டில் கட்டப்பட்டது. எனவே இது ராவ் தேஜ் சிங் தலாப் என்றும் அழைக்கப்படுகிறது. இந்த குளம் ரேவாரியின் பழைய நகர அரங்கிற்கு அருகில் அமைந்துள்ளது. இது மழைநீர் அல்லது கால்வாயால் நிரப்பப்படுகிறது. குளத்தில் பெண்கள் மற்றும் ஆண்களுக்கு தனித்தனியாக குளிக்க வசதி ஏற்பாடு செய்யப்பட்டுள்ளது. படா தலாப் கரையில் அனுமான் கோயில் அமைந்துள்ளது. பிரார்த்தனைக்காக ஏராளமான மக்கள் இந்த புகழ்பெற்ற கோயிலுக்கு வருகை தருகின்றனர்.  

### பாக் வாலா தலாப்

பாக் வாலா தலாப் பழைய வட்டாட்சியர் அலுவலகமான ரேவாரிக்கு அருகில் அமைந்துள்ளது. இது ராவ் குஜ்ஜர்மால் என்பவரால் கட்டப்பட்டது. தற்போது இது இந்திய தொல்லுயிர் அமைப்பினால் பராமரிக்கப்படுகிறது.
# மிர்சியா பார்லிகிராசு



**மிர்சியா பார்லிகிராசு** (*Mircea Pârligras*) என்பவர் உருமேனிய நாட்டைச் சேர்ந்த ஒரு சதுரங்க கிராண்ட்மாசுட்டர் ஆவார். 1980 ஆம் ஆண்டு திசம்பர் மாதம் 28 ஆம் தேதியன்று இவர் பிறந்தார். மிர்சியா-எமிலியன் பார்லிகிராசு என்ற பெயராலும் அறியப்படுகிறார். இரண்டு முறை உருமேனிய சதுரங்க வாகையாளர் பட்டத்தை வென்றுள்ளார். பிடே அமைப்பு 2002 ஆம் ஆண்டு இவருக்கு கிராண்டு மாசுட்டர் பட்டத்தை வழங்கியது.  

## சதுரங்க வாழ்க்கை
2007 ஆம் ஆண்டில், அக்ரோபோலிசு பன்னாட்டு சதுரங்கப் போட்டியில் கிரில் சியார்ச்சிவ்வு, திமிட்ரியோசு மாசுட்ரோவாசிலிசு, வாடிம் மலகாட்கோ, கிறிசுடோசு பனிகாசு மற்றும் திமிட்ரி சுவெதுசுகின் ஆகியோருடன் சம புள்ளிகள் பெற்று 2ஆவது–7ஆவது இடத்தைப் பிடித்தார். 2010 ஆம் ஆண்டில், கிரீசு நாட்டின் ரெதிம்னோவில் நடந்த 2ஆவது பன்னாட்டு சதுரங்கப் போட்டியில் யூரி கிரிவோருச்கோ, கேப்ரியல் சர்கிசியன், செர்கி வோல்கோவ், பெலா கோட்டெனசுவிலி மற்றும் விளாடிசுலாவ் போரோவிகோவ் ஆகியோருடன் சம புள்ளிகள் எடுத்து 1ஆவது–6ஆவது இடத்தைப் பிடித்தார். 2011 ஆம் ஆண்டில், போசுனியாவின் சாரயேவோவில் நடந்த 41ஆவது பன்னாட்டு போசுனா போட்டியில் போர்கி பிரிடோசெவிக்கு மற்றும் இராண்ட் மெல்குமியானுடன் சம புள்ளிகள் எடுத்து 2அவது–4ஆவது இடத்தைப் பிடித்தார். 2011 காண்டி-மான்சிசுக்கு உலகக் கோப்பை போட்டியின் 3ஆவது சுற்றில் யூ யாங்கி மற்றும் சோல்டன் அல்மாசியை வீழ்த்தி முன்னேறினார். விரைவான சமநிலை முறிவு ஆட்டங்களில் பீட்டர் எய்ன் நீல்சனால் வெளியேற்றப்பட்டார்.  

2002, 2004, 2006 மற்றும் 2008 ஆம் ஆண்டுகளில் நடந்த சதுரங்க ஒலிம்பியாடு போட்டிகளில் உருமேனியாவுக்காக விளையாடினார்.
# சந்தர்கோட்


**சந்தர்கோட்** (*Chanderkot*), இந்தியாவின் ஜம்மு காஷ்மீர் ஒன்றியப் பகுதியில் உள்ள இராம்பன் மாவட்டத்தில் உள்ள கிராம ஊராட்சி ஆகும். சந்தர்கோட் கிராமம் இராம்பன் மாவட்டத் தலைமையிடமான இராம்நகரத்திற்கு தென்கிழக்கே 42.6 கிலோமீட்டர் தொலைவிலும், ஜம்முவிற்கு வடகிழக்கே 110 கிலோமீட்டர் தொலைவிலும்; சிறிநகருக்கு தென்கிழக்கே 137 கிலோமீட்டர் தொலைவிலும் உள்ளது.  
## புவியியல்
பிர் பாஞ்சல் மலைத்தொடரில், கடல் மட்டத்திலிருந்து 1,156 மீட்டர் உயரத்தில் சந்தர்கோட் கிராமம் உள்ளது. இது செனாப் ஆற்றின் இடது கரையில் அமைந்துள்ளது.  
## மக்கள் தொகை பரம்பல்
2011ஆம் ஆண்டின் இந்திய மக்கள் தொகை கணக்கெடுப்பின்படி 255 குடியிருப்புகள் கொண்ட சந்தர்கோட் கிராம ஊராட்சியின் மக்கள் தொகை 1501 ஆகும். அதில் 872 ஆண்கள் மற்றும் 629 பெண்கள் உள்ளனர். மக்கள் தொகையில் 6 வயதிற்குட்பட்ட குழந்தைகள் 14.46% வீதம் உள்ளனர். பாலின விகிதம் 1000 ஆண்களுக்கு 721 பெண்கள் வீதம் உள்ளனர். சராசரி எழுத்தறிவு 69.08% ஆக உள்ளது. பட்டியல் சமூகத்தவர்கள் மற்றும் பட்டியல் பழங்குடிகள் முறையே 65 மற்றும் 307 ஆக உள்ளனர்.  
## கல்வி
- அரசு உயர்நிலைப் பள்ளி, சந்தர்கோட்
- அரசு மேனிலைப் பள்ளி
- அரசு கஸ்துரிபாய் காந்தி மகளிர் வித்தியாலயம்
## இதனையும் காண்க
- பனிஹால்-காசிகுண்ட் சுரங்கச்சாலை
## சாலைப் போக்குவரத்து
சந்தர்கோட் வழியாகச் செல்லும் தேசிய நெடுஞ்சாலை எண் 44 இராம்பன், சிறிநகர் மற்றும் ஜம்மு நகரங்களை இணைக்கிறது.
# மேடான் துவாங்கு நிலையம்


**மேடான் துவாங்கு நிலையம்** அல்லது **மேடான் துவாங்கு மோனோரெயில் நிலையம்** (ஆங்கிலம்: *Medan Tuanku Station*; மலாய்: *Stesen Medan Tuanku*; சீனம்: 棉兰端姑站) என்பது மலேசியா, கோலாலம்பூர், மேடான் துவாங்கு, சுல்தான் இசுமாயில் சாலை, கோலாலம்பூர் மோனோரெயில் வழித்தடத்தில் *(KL Monorail)* அமைந்துள்ள ஓர் ஒற்றைத் தண்டூர்தி நிலையமாகும். இந்த நிலையம் முன்னர் **வாவாசான் மோனோரெயில் நிலையம்** *(Wawasan Monorail)* என்று அழைக்கப்பட்டது. கம்போங் பாரு பகுதிக்கு அருகிலுள்ள வளர்ச்சித் திட்டத்திற்கு "பண்டார் வாவாசான்" என பெயரிடப்பட்டதால் இந்த நிலையத்திற்கும் தொடக்கத்தில் வாவாசான் மோனோரெயில் நிலையம் என்று பெயரிடப்பட்டது.  

இந்த நிலையம் சுல்தான் இசுமாயில் சாலைக்கு மேலே, சௌக்கிட்டிற்கு சற்று தெற்கே அமைந்துள்ளது; மற்றும் துவாங்கு அப்துல் ரகுமான் சாலையுடனான சந்திப்பிற்கு கிழக்கே அமைந்துள்ளது; இது சுல்தான் இசுமாயில் சாலையில் இணையாக இயங்கும் மோனோரெயில் பாதையின் தொடக்கத்தையும் முடிவையும் குறிக்கிறது. புக்கிட் பிந்தாங் மோனோரெயில் நிலையம் வரை நீடிக்கும் இந்த மோனோரெயில் பாதை; இறுதியில் இம்பி சாலையின் மேற்கு புறமாகத் திரும்புகிறது.  

இந்த நிலையம்; துவாங்கு அப்துல் ரகுமான் சாலை, சுல்தான் இசுமாயில் சாலை மற்றும் டாங் வாங்கி சாலை ஆகியவற்றுடன் இணைக்கப்பட்டுள்ள சிறிய மாவட்டமான மேடான் துவாங்குவில் அமைந்துள்ளது; மற்றும் அந்த மாவட்டத்தின் பெயரால் இந்த நிலையத்திற்கும் பெயரிடப்பட்டது.  

## பொது

இந்த நிலையம் ஆகத்து 31, 2003 (மலேசிய விடுதலை நாள்) அன்று; மற்ற மோனோரெயில் நிலையங்களுடன் திறக்கப்பட்டது. கோலாலம்பூர் தங்க முக்கோணப் பகுதிக்கும்; மேடான் துவாங்கு பகுதிக்கும்; சேவை செய்யும் நான்கு கோலாலம்பூர் மோனோரெயில் நிலையங்களில் மேடான் துவாங்கு மோனோரெயில் நிலையமும் ஒன்றாகும்.  

இந்த நிலையத்தின் அமைவிடம் காரணமாக, பொதுவாக நெரிசல் நேரங்களில்; பொது விடுமுறை நாட்கள், வார இறுதி நாட்கள்; மற்றும் பள்ளி விடுமுறை நாட்களில் இந்த நிலையம் பரபரப்பாக இருக்கும். ஏனெனில் பயணிகள் பலர் கோலாலம்பூர் மையப் பகுதியை அடைய இந்த நிலையத்தைப்ப் பயன்படுத்துகிறார்கள். மேலும் இந்த நிலையம் பல வணிக நிறுவனங்களுக்கு அருகிலும் அமைந்துள்ளது.  

## அருகாமை நிலயங்கள்

அருகாமையில் உள்ள நிலையங்கள்:  

## நிலைய தள அமைப்பு
**<small>பக்க மேடை</small>**

| **L1** | **இணைப்புவழி** | கட்டணம் கட்டுப்பாடு, பயணச்சீட்டு தானியங்கி, நிலையக் கட்டுப்பாடு, இணைப்புவழி, கட்டணமில்லாத பகுதி, நகரும் பாதை ⇌ தெரு நிலை. **நுழைவாயில் B** |  |
| --- | --- | --- | --- |
| **G** | **தெரு நிலை** | சுல்தான் இசுமாயில் சாலை; கடைகள், வாடகை வாகனங்கள் முனையம், பாதசாரி கடப்பு. **நுழைவாயில் A & C** | } |

இந்த நிலையத்தில் 2 வெளியேறும் வழிகள் உள்ளன. அருகிலுள்ள ராஜா சூலான் நிலையத்தைப் போலவே, இந்த மேடான் துவாங்கு நிலையமும், பல்வேறு கடைவல மையங்களுக்கு நடந்து செல்லும் தொலைவில் உள்ளது.  

## காட்சியகம்
**மேடான் துவாங்கு நிலையக் காட்சிப் படங்கள்:**